У нашага Майстра быў нязменны погляд на свет: ён лічыў, што жыццё — гэта цудоўна, і калі ты цалкам аддаешся яго гіпнозу, то побач заўсёды павінна быць мастацтва. Па яго меркаванні, прырода чалавечая мусіць ісці ў гармоніі з развіццём грамадства. Сваёй дзейнасцю Анатоль Аляксандравіч натхніў айчынную акцёрскую грамаду, выхаваў не адно пакаленне гледачоў. Ён выпеставаў ідэю лялечнага братэрства. У гэтым рэчышчы цалкам лагічна выглядала заснаванне ў 1997 годзе Беларускім цэнтрам UNIMA (Міжнародны саюз лялечных тэатраў — Н.П.) вышэйшай узнагароды — прэміі імя Анатоля Ляляўскага, якую прысуджаюць дзеячам тэатра за высокія прафесійныя дасягненні і значны ўнёсак у справу развіцця лялечнага мастацтва.